Euroopan parlamentin päätöslauselma elohopeaa koskevasta yhteisön strategiasta (2005/2050(INI))



Virallinen lehti nro 291 E , 30/11/2006 s. 0000 - 0000



P6_TA(2006)0078 Elohopeaa koskeva yhteisön strategia Euroopan parlamentin päätöslauselma elohopeaa koskevasta yhteisön strategiasta (2005/2050(INI)) Euroopan parlamentti, joka - ottaa huomioon komission tiedonannon neuvostolle ja Euroopan parlamentille elohopeaa koskevasta yhteisön strategiasta (KOM(2005)0020), - ottaa huomioon maalta aiheutuvan meren pilaantumisen ehkäisemisestä tehdyllä yleissopimuksella perustetun komission (Parcom) päätöksen 90/3 nykyisistä kloorialkalilaitoksista ilmaan joutuvien päästöjen vähentämisestä, - ottaa huomioon työjärjestyksen 45 artiklan, - ottaa huomioon ympäristön, kansanterveyden ja elintarvikkeiden turvallisuuden valiokunnan mietinnön (A6-0044/2006), A. katsoo, että elohopea ja sen yhdisteet ovat erittäin myrkyllisiä erilaisissa ekosysteemeissä eläville ihmisille sekä luonnonvaraisille kasveille ja eläimille, B. ottaa huomioon, että elohopea on pysyvää ja voi muuttua ympäristössä myrkyllisimmäksi muodokseen, metyylielohopeaksi, joka helposti sekä kulkeutuu istukkaverenkiertoon että läpäisee veri-aivoesteen ja voi siten vahingoittaa kehittymässä olevia aivoja, C. katsoo, että vaikka asianmukaisesti säilytetty ja eristetty elohopea ei aiheuta riskejä, koska haihtumista ei esiinny, sitä on säilytettävä turvallisissa ja jatkuvasti valvotuissa paikoissa, joissa tilanteeseen voidaan puuttua tarvittaessa nopeasti, D. ottaa huomioon, että elohopeasta johtuva saastuminen on laajalle levinnyttä, pysyvää ja ongelmia aiheuttavaa saastumista, joka leviää yli valtioiden rajojen kauas lähteistään ja saastuttaa sekä Euroopan että maailman elintarvikevarat; katsoo, että komission ehdottama elohopeaa koskeva yhteisön strategia on tärkeä panos tämän maailmanlaajuisen uhan torjunnassa, mutta että on toteutettava lisää sitovia kansainvälisiä ja yhteisön toimia ihmisten terveyden ja ympäristön suojelemiseksi, E. ottaa huomioon, että komissio totesi laajennetussa vaikutusten arvioinnissaan, että elohopean terveyshaittojen laajuus ei ole tiedossa, joten tarvitaan lisätietoja terveyskustannuksista; katsoo kuitenkin, että lisätutkimukset eivät saa aiheuttaa viiveitä yhteisön strategiaan, F. ottaa huomioon, että elohopea ja sen yhdisteet on yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY [1] (vesipolitiikan puitedirektiivi) määritelty vaarallisiksi prioriteettiaineiksi; katsoo, että komission piti tarkistetun direktiivin 16 artiklan 8 kohdan mukaisesti antaa ehdotuksensa vaarallisten prioriteettiaineiden vuotojen, päästöjen ja häviöiden lopettamisesta kerralla tai vaiheittain joulukuuhun 2003 mennessä, mutta se ei ole vieläkään antanut tällaista ehdotusta, G. ottaa huomioon, että Euroopan unioni on maailman suurin elohopean viejä, ja katsoo, että unionin asettama elohopean vientikielto voisi hillitä merkittävästi kaupankäyntiä ja pienentää maailmanlaajuisia elohopeavarastoja, H. ottaa huomioon, että 12000 tonnia Euroopan unionin elohopeakennoja hyödyntävässä kloorialkaliteollisuudessa käytettävästä elohopeasta — suurin elohopean määrä Euroopan unionissa — on määrä poistaa käytöstä Parcom-päätöksen 90/3 mukaisesti; katsoo, että Euroopan unionin on toimittava nopeasti, jotta tämän ylimääräisen elohopean vienti voidaan lopettaa porrastetusti, jotta vältytään ympäristövahingoilta kolmansissa maissa, ja erityisesti koska Euroopan unionin elohopean vienti edistää elohopean jatkuvaa ja erittäin saastuttavaa käyttöä kullankaivuussa; katsoo lisäksi, että tämä elohopean ylijäämä on kokonaisuudessaan varastoitava turvallisesti unionissa uusien ympäristövahinkojen estämiseksi, I. ottaa huomioon, että elohopeamalmia on louhittu Espanjan Almadénissa vuosisatojen ajan, ja katsoo, että kyseisten kaivosten sulkeminen vaatii taloudellisen ja sosiaalisen rakenneuudistuksen toteuttamista kyseisellä alueella, J. katsoo, että olisi pikaisesti perustettava paikka, jossa kaikkialta Euroopasta tulevan elohopeaylijäämän turvallinen varastointi voitaisiin varmistaa, K. ottaa huomioon, että elohopeapäästöjen päälähde on hiilenpoltto ja että suurten hiilivoimaloiden päästöjä säännellään yhteisön lainsäädännössä ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annetulla neuvoston direktiivillä 96/61/EY [2] (IPPC-direktiivi) ja tiettyjen suurista polttolaitoksista ilmaan joutuvien epäpuhtauspäästöjen rajoittamisesta 23. lokakuuta 2001 annetulla Euroopan parlamentin ja neuvoston direktiivillä 2001/80/EY [3], L. ottaa huomioon, että hammasamalgaami muodostaa yhteiskunnassa toiseksi suurimman elohopean määrän; ottaa huomioon, että useimmat teollisuusmaiden ihmiset saavat suurimman elohopea-altistuksen hampaiden amalgaamipaikoista peräisin olevan elohopean hengittämisestä; ottaa huomioon, että hampaiden amalgaamipaikoista erittyvän elohopean hengittämisestä aiheutuva elohopea-altistus on selvitettävä lähinnä terveydellisistä syistä; ottaa huomioon, että krematorioista peräisin olevat päästöt ovat elohopeasaasteen merkittävä lähde useina tulevina vuosina, jollei ehkäiseviä tekniikoita, joilla näitä päästöjä voidaan vähentää huomattavasti, oteta käyttöön hyvin pian, M. katsoo, että elohopean korvaaminen kuluttajille ja ammattikäyttöön tarkoitetuissa mittaus- ja valvontalaitteissa on tehokas tapa puuttua niiden käytöstä ja hävittämisestä johtuviin väistämättömiin päästöihin, N. ottaa huomioon, että kotitalousjätteestä tuleva elohopeasaaste on kasvava ongelma, ja katsoo, että on otettava käyttöön kaikkien yhteiskunnassa kiertävien elohopeaa sisältävien tuotteiden pakollista erilliskeräämistä ja käsittelyä koskevat ohjelmat, O. ottaa huomioon, että metyylielohopealle altistutaan useimmiten ravinnon kautta ja että se kerääntyy ja keskittyy erityisesti vesieliöiden ravintoketjuun, minkä vuoksi herkät väestöryhmät ja runsaasti kalaa ja äyriäisiä käyttävät väestöryhmät ovat erityisen haavoittuvia, P. katsoo, että herkkien väestöryhmien (vauvojen, lasten, raskaana olevien ja synnytysiässä olevien naisten) altistumista elohopealle täytyy vähentää; katsoo, että tämän vähentämisen tehokkuutta on valvottava tehokkaasti ja että koko väestölle ja erityisesti herkille väestöryhmille täytyy tiedottaa, ja niitä pitää kouluttaa ja varoittaa elohopean ja sen yhdisteiden saastuttamien elintarvikkeiden mahdollisista vaaroista, Q. ottaa huomioon, että on tutkittava riippumattomalla tavalla tarkemmin myös esimerkiksi amalgaamin sekä elohopeapitoisten rokotteiden ja desinfiointiaineiden kaltaisten elohopean lähteiden terveydellinen merkitys, R. katsoo, että Euroopan unionin tulisi pyrkiä maailmanlaajuisten toimien avulla pienentämään merkittävästi elohopeavarastoja ja elohopean kysyntää sekä valvomaan kaikkea sillä käytävää kauppaa; katsoo, että Euroopan unionin tulisi ryhtyä oikeudellisesti sitoviin toimiin yhteisön tasolla saadakseen ratkaisevaa uskottavuutta kansainvälisen tason toimille, S. katsoo, että kun toimintasuunnitelmaa tarkastellaan vuonna 2010, siihen mennessä on pitänyt suorittaa maaperää, ilmaa ja vettä koskevat mittaukset, joiden on oltava julkisesti saatavissa ja jotka on otettava huomioon, T. ottaa huomioon, että saadun elohopean määrä riippuu jossain määrin paikallistason eri ekosysteemien biosaatavuudesta, 1. suhtautuu myönteisesti komission tiedonantoon elohopeaa koskevasta yhteisön strategiasta ja korostaa yleistä lähestymistapaa Euroopan tasolla tavoitteeksi otettuihin elohopeapäästöjen, elohopeavarastojen ja elohopean kysynnän vähentämiseen ja asteittaiseen poistamiseen sekä elohopean ylijäämien käsittelyyn ja altistumiselta suojeluun; 2. painottaa tässä yhteydessä, että Euroopan unionin on tärkeää jatkaa ponnistelujaan kansainvälisellä tasolla esimerkiksi eurooppalaisen naapuruuden ja kumppanuuden välineen avulla elohopean käytön ja elohopeapäästöjen vähentämiseksi merkittävästi ja maailmanlaajuisesti ottaen huomioon, että vaihtoehtoja on olemassa ja pyrkien samalla asteittain lopettamaan alkutuotannon ja estämään ylijäämien ilmestymisen uudelleen markkinoille; 3. korostaa, että tarvitaan yhteisön strategia, jonka jatkoksi on toteutettava erityisiä toimenpiteitä ja annettava säädöksiä niin pian kuin se on käytännössä mahdollista; 4. korostaa edellä esitetyn valossa ja ottaen erityisesti huomioon kloorialkalilaitosten elohopeakennojen käytöstä poistamisen yhteydessä syntyvät huomattavat elohopeaylijäämät, miten tärkeä on komission ennakoiva ehdotus metallisen elohopean ja sen yhdisteiden viennin asteittaista lopettamista yhteisön alueelta, ja kehottaa komissiota ehdottamaan Euroopan unionin elohopean vientikieltoa, joka tulisi voimaan mahdollisimman pian ja joka tapauksessa vuoteen 2010 mennessä; 5. kehottaa komissiota ehdottamaan ennen vuoden 2008 maaliskuuta toimenpiteitä elohopean ja sen yhdisteiden tuonnin ja viennin jäljittämiseksi niin yhteisön sisällä kuin yhteisöön ja yhteisöstä pois suuntautuvan tuonnin ja viennin osalta ja toteuttamaan nämä toimenpiteet jo ennen vientikiellon voimaantuloa; 6. kehottaa komissiota harkitsemaan vaarallisten kemikaalien viennistä ja tuonnista 28. tammikuuta 2003 annetussa Euroopan parlamentin ja neuvoston asetuksessa (EY) N:o 304/2003 [4] säädetyn elohopeapitoisia saippuoita koskevan vientikiellon ulottamista muihin elohopeaa sisältäviin tuotteisiin, joihin Euroopan unionissa jo nyt tai lähitulevaisuudessa sovelletaan käyttö- ja markkinointirajoituksia; 7. kehottaa komissiota esittämään ehdotuksia oikeudellisesti sitoviksi toimenpiteiksi, joilla varmistetaan, että kloorialkaliteollisuudesta peräisin oleva elohopea ei palaa kiertoon ja että se varastoidaan turvallisesti jatkuvassa valvonnassa oleviin paikkoihin, joissa tilanteeseen voidaan puuttua tarvittaessa nopeasti; 8. kehottaa komissiota edellä esitetyn lisäksi varmistamaan, että seuraavat elementit sisältyvät metallisen elohopean ylijäämän varastointia koskevaan säädökseen: vähimmäisturvastandardit, säännöllinen ja avoin raportointi, ennakkosuunnittelu ja ennusteet sekä rangaistukset ja seuraamukset; 9. kehottaa komissiota lisäämään yleisön tietoisuutta järjestämällä tiedotuskampanjoita elohopean mahdollisista terveysriskeistä, altistumisriskeistä ja ympäristöongelmista; 10. korostaa lisäksi aiheuttajaperiaatteen soveltamisen tärkeyttä erityisesti elohopeaylijäämän varastoinnissa; korostaa, että elohopean tuotannosta vastaavien teollisuudenalojen on osallistuttava elohopeaylijäämän turvallisen varastoinnin rahoittamiseen; 11. kehottaa komissiota samaan aikaan varmistamaan, että Euroopan primäärituotannon elohopeaa ei tule Euroopan ja/tai maailmanmarkkinoille; 12. painottaa hiilenpolton olevan elohopeapäästöjen päälähde ja kehottaa komissiota ottamaan mahdollisimman pian käyttöön joko IPPC-direktiivin tai erillisen lainsäädäntötoimen nojalla vähintäänkin raja-arvot kaikilta asiaan kuuluvilta toiminnan aloilta ja erityisesti suurista ja pienistä hiilenpolttolaitoksista tuleville elohopeapäästöille; 13. kehottaa komissiota varmistamaan IPPC-direktiivin tinkimättömän täytäntöönpanon lyhyellä aikavälillä ottaen huomioon, että elohopeakennojen käyttämistä kloorialkaliteollisuudessa ei pidetä parhaana käytettävissä olevana tekniikkana; 14. kehottaa komissiota toteuttamaan tarvittavat toimenpiteet ja ehdottamaan lyhyellä aikavälillä kansallisia päästörajoja sekä paikallisia ilmanlaadun raja-arvoja elohopealle asiaa koskevien olemassa olevien tai uusien erillisten säädösten puitteissa; 15. kehottaa komissiota ryhtymään toimiin, jotta Parcom-päätös 90/3 voidaan panna täytäntöön mahdollisimman pian, jotta elohopeakennoja käyttävien kloorialkalilaitosten käytöstä voidaan luopua asteittain mahdollisimman pian ja lakkauttaa ne kokonaan vuoteen 2010 mennessä; 16. pyytää komissiota ryhtymään pian jatkotoimenpiteisiin krematorioista peräisin olevien elohopeapäästöjen valvomiseksi, koska ne ovat huolestuttava ja jatkuvasti kasvava päästölähde; 17. pyytää komissiota esittämään vuoden 2007 loppuun mennessä ehdotuksen elohopean käytön rajoittamiseksi hammasamalgaamissa ja kehottaa komissiota samanaikaisesti ryhtymään toimenpiteisiin sen varmistamiseksi, että hammasamalgaamijätteen käsittelyä koskevia komission vaatimuksia sovelletaan asianmukaisesti, sekä tutkimaan, tarvitaanko lisätoimenpiteitä sen varmistamiseksi, että amalgaami ei joudu jätevirtaan; 18. pyytää komissiota rajoittamaan elohopean markkinointia ja käyttöä kaikissa sekä kuluttajille että ammattikäyttöön, erityisesti kotitalouksille, terveydenhoitopalveluihin ja kouluille sekä tieteellisille laitoksille ja tutkimuslaitoksille tarkoitetuissa mittaus- ja valvontalaitteissa sallien kuitenkin joitakin poikkeuksia ainoastaan sellaisilla aloilla, joilla sopivia vaihtoehtoja ei vielä ole saatavilla; toteaa, että näitä erivapauksia myönnettäisiin harvoissa tapauksissa, kuten perinteisten ilmapuntarien ja museokokoelmien ylläpitoon ja teollisuusperinnön vaalimiseen; katsoo, että muutamat yritykset Euroopan unionissa tuottavat perinteisiä mittauslaitteita, joissa käytetään pieniä määriä elohopeaa, ja että tämä käyttö pitäisi edelleenkin sallia huolellisesti valvotuissa ja luvanvaraisissa oloissa; 19. pyytää komissiota ryhtymään pian toimenpiteisiin sen varmistamiseksi, että kaikki elohopeaa sisältävät ja tällä hetkellä yhteiskunnassa käytössä olevat tuotteet (ei vain sähkö- ja elektroniikkatuotteet) kerätään erikseen ja käsitellään turvallisesti; 20. kehottaa komissiota puuttumaan elohopean käyttöön rokotteiden tuotannossa, mikä on mainittu myös neuvoston 24. kesäkuuta 2005 antamissa päätelmissä, ja arvioimaan sitä käytön rajoittamiseksi ja kieltämiseksi lopulta kokonaan, kun käytettävissä on asianmukaisia ja turvallisia vaihtoehtoja, sekä tukemaan tutkimusta, jolla kehitetään käyttökelpoisia mahdollisuuksia toimittaa kehitysmaihin tulevaisuudessa tiomersaalittomia moniannosrokotteita; 21. kehottaa komissiota varmistamaan, että elohopean tutkiminen asetetaan ensisijaiseksi tavoitteeksi, ja sille myönnetään sopiva rahoitus Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman ja muiden asiaankuuluvien rahoitusjärjestelmien turvin; 22. kehottaa komissiota varmistamaan, että kaikki muut elohopean käyttötavat, joita ei ole mainittu kyseisessä strategiassa, korvattaisiin mahdollisuuksien mukaan turvallisilla vaihtoehdoilla kemikaalien rekisteröintiä, arviointia ja lupamenettelyä koskevan asetusluonnoksen mukaisesti heti, kun asetus on hyväksytty; 23. korostaa, että on tärkeää ryhtyä toimenpiteisiin altistumisen vähentämiseksi ja tiedon lisäämiseksi; tunnustaa lähinnä elohopea-altistuksesta johtuvia terveysriskejä koskevan yleisen tietouden, tiedonvälityksen ja koulutuksen tärkeyden; korostaa ympäristötietojen saatavuuden tarvetta Århusin yleissopimuksen mukaisesti; 24. kehottaa komissiota tutkimaan, miten jäsenvaltiot voidaan velvoittaa raportoimaan herkkien väestöryhmien ravinnosta saamaa elohopeaa koskevat tiedot Euroopan elintarviketurvallisuusviranomaiselle, sekä pyytämään terveys- ja ympäristöriskejä käsittelevää tieteellistä komiteaa arvioimaan elohopean riskit herkkien väestöryhmien kannalta; 25. kehottaa komissiota tässä yhteydessä rahoittamaan ensisijaisesti tiedotusta siitä, miten elohopea vaikuttaa haitallisesti herkkiin väestöryhmiin, sekä levittämään hyviä käytäntöjä; 26. kehottaa komissiota toteuttamaan yleisen terveysvaikutusten arvioinnin, jossa tutkitaan elohopeapilaantumisen aiheuttamia terveyskustannuksia, mukaan luettuna eurooppalaisten lasten älyllisen kapasiteetin heikkeneminen elohopea-altistuksen seurauksena; 27. kehottaa komissiota täyttämään mahdollisimman pian vesipolitiikan puitedirektiivissä mainitut velvoitteensa, jotka edellyttivät sen jo joulukuussa 2003 ehdottavan riittäviä päästöjen valvontatoimenpiteitä ja laatuvaatimuksia, joiden avulla voidaan vähitellen estää elohopean ja sen yhdisteidenvuotaminen, pääseminen ja häviäminen vesiympäristöön; 28. suhtautuu myönteisesti komission ehdotukseen tutkia tarkemmin, mikä on erityyppisten kalojen ja äyriäisten määrä haavoittuvien väestöryhmien ravinnossa, ja katsoo sen olevan kiireellisimpiä toimenpiteitä sen varmistamiseksi, että haavoittuvien väestöryhmien altistuminen saadaan vähenemään metyylielohopeasta asetetun, kansainvälisesti hyväksytyn turvallisen tason alapuolelle; 29. kehottaa komissiota varmistamaan, että kalojen, myös suurten petokalojen, metyylielohopeatason sekä elohopean imeytymiseen ja/tai seurauksiin vaikuttavien muiden tekijöiden mittaamiseen tarkoitetut ohjelmat otetaan käyttöön mahdollisimman pian, jotta saavutettaisiin Euroopan elintarviketurvallisuusviranomaisen antamat suuria määriä elohopeaa sisältäviä kaloja koskevat kulutussuositukset kiinnittäen erityistä huomiota haavoittuville väestöryhmille annettaviin ohjeisiin; katsoo, että sellaisessa ohjelmassa pitäisi kiinnittää erityistä huomiota siihen, että jotkut ekosysteemit muuntavat toisia helpommin elohopeaa elimistöön paremmin imeytyväksi metyylielohopeaksi; 30. kehottaa komissiota samassa yhteydessä varmistamaan, että varsinkin herkkien väestöryhmien elohopea kuuluu alun perin Euroopan ympäristöterveystoimintasuunnitelmassa 2004—2010 (KOM(2004)0416) ennakoituun ympäristönseurantaohjelmaan, kuten Euroopan parlamentti siitä 23. helmikuuta 2005 antamassaan päätöslauselmassa [5] esitti; 31. pitää myönteisenä neuvoston päätelmiä, joissa tunnustetaan Espanjan Almadénin pitkään käytössä olleiden elohopeakaivosten sulkemisesta elohopeaa koskevan yhteisön strategian soveltamisen johdosta aiheutuvat ympäristö- ja sosiaaliset ongelmat; suosittaa ryhtymistä komission asiaankuuluvasti rahoittamiin riittäviin korvaustoimenpiteisiin, jotta kyseisille alueille, joilla elohopeakaivoksia suljetaan, tarjotaan toteuttamiskelpoisia taloudellisia ja sosiaalisia vaihtoehtoja; korostaa, että kannattaisi harkita Almadénin käyttämistä turvallisena loppusijoituspaikkana olemassa oleville metallisen elohopean varastoille ja kaikkialla Euroopassa teollisuuden sivutuotteena syntyneelle metalliselle elohopealle mutta ei elohopeaa sisältäville tuotteille, joista on tullut jätettä, käyttäen siten hyödyksi paikan päällä jo olevaa infrastruktuuria, paikallista työvoimaa ja teknistä asiantuntemusta; 32. kannattaa toimenpiteitä saastuneiden alueiden, suljetut kaivokset, teollisuuslaitokset ja ylijäämien varastot mukaan luettuina, kunnostamiseksi ja valvomiseksi aiheuttaja maksaa -periaatetta noudattaen; 33. suhtautuu myönteisesti kaikkiin komission kansainvälisen tason toimintaa koskeviin ehdotuksiin ja painottaa komission ja jäsenvaltioiden kansainvälisen toiminnan tukemisen ja edistämisen tärkeyttä, jotta saavutettaisiin sopimus kansainvälisen elohopeaa käsittelevän lainsäädäntövälineen käyttöönotosta; 34. tukee voimakkaasti aloitteita, joilla elohopea pyritään saamaan Rotterdamin ja/tai Baselin yleissopimuksen ilmoitetun ennakkosuostumuksen menettelyn piiriin elohopeakaupan avoimuuden lisäämiseksi; 35. korostaa edelleen Euroopan unionin yhteistyön tärkeyttä merkittävimpien kaivostoimintaa harjoittavien maiden, Algerian ja Kirgisian kanssa, jotta primaarielohopean tulo maailmanmarkkinoille saataisiin asteittain lopetettua asianmukaisia toimia tukemalla; 36. painottaa Euroopan unionin tekemien aloitteiden ja muiden alueiden, kuten ryhmä 77 -maiden ja Kiinan kanssa järjestettävien kahdenvälisten neuvottelujen tärkeyttä, jotta voidaan valmistautua paremmin tulevassa YK:n ympäristöohjelman hallituksen kokouksessa pidettäviksi suunniteltuihin neuvotteluihin; 37. pyytää komissiota tutkimaan, minkälaisia mahdollisuuksia on tarjota teknistä tukea ja asiantuntemusta asianomaisille kehitysmaille ja siirtymätalousmaille, jotta ajan mittaan saataisiin asteittain lopetettua elohopean ja elohopeayhdisteiden käyttö ja levitys; 38. korostaa, että lisäksi on vähennettävä amalgaamin käyttöä siirtymätalousmaissa ja kehitysmaissa; 39. kehottaa komissiota edellä esitettyjen seikkojen johdosta pyytämään jäsenvaltioita raportoimaan kaikista elohopeaan liittyvistä toiminnoistaan ja hankkeistaan, joissa on mukana kehitysmaita, jotta nähdään, missä tarvitaan yhteisön varojen tehokkaampaa käyttöä; 40. kehottaa komissiota varmistamaan elohopean käytön rajoittamisen kullankaivuun yhteydessä samalla kun edistetään toteuttamiskelpoisia elohopeaa käyttämättömiä tekniikoita ja ehdottamaan hyväksymistä osoittavan merkitsemisjärjestelmän luomista ilman elohopean käyttöä kaivetulle kullalle siten, että järjestelmä kattaa myös kullan, joka on prosessoitu Euroopan unionissa ja sen ulkopuolella; 41. muistuttaa komissiota sen omasta lausunnosta, jonka mukaan lääkinnällisiä laitteita käsittelevä asiantuntijaryhmä sisältää asianomaisia, jotka auttavat komissiota kysymyksissä, joita herää aktiivisia implantoitavia lääkinnällisiä laitteita koskevan jäsenvaltioiden lainsäädännön lähentämisestä 20. kesäkuuta 1990 annetun neuvoston direktiivin (90/385/ETY) [6] täytäntöönpanon ja käytännön soveltamisen yhteydessä; pitää näin ollen erityisen tärkeänä varmistaa kaikkien asianomaisten, kuten terveydenhuoltoalan ammattilaisten, toksikologien, kliinisen ympäristölääketieteen edustajien, potilasryhmien ja kansanterveysryhmien täysipainoinen osallistuminen lääkinnällisiä laitteita käsittelevään asiantuntijaryhmään ja että varmistetaan eri näkemysten tasapainoinen edustus; 42. kehottaa puhemiestä välittämään tämän päätöslauselman neuvostolle ja komissiolle. [1] EYVL L 327, 22.12.2000, s. 1. [2] EYVL L 257, 10.10.1996, s. 26. [3] EYVL L 309, 27.11.2001, s. 1. [4] EUVL L 63, 6.3.2003, s. 1. [5] EUVL C 304 E, 1.12.2005, s. 264. [6] EYVL L 189, 20.7.1990, s. 17. --------------------------------------------------